[pic] | KOMISIJA EVROPSKIH SKUPNOSTI |

Bruselj, 20.7.2007

COM(2007) 453 konč.

2003/0153 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Evropskega parlamenta, predlaganih k skupnemu stališču Sveta v zvezi s predlogom

DIREKTIVE EVROPSKEGA PARLAMENTA IN SVETA o homologaciji motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila („okvirna direktiva“)

(Besedilo velja za EGP)

O SPREMEMBAH PREDLOGA KOMISIJE v skladu s členom 250(2) Pogodbe ES

2003/0153 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah Evropskega parlamenta, predlaganih k skupnemu stališču Sveta v zvezi s predlogom

DIREKTIVE EVROPSKEGA PARLAMENTA IN SVETA o homologaciji motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila („okvirna direktiva“)

(Besedilo velja za EGP)

1. Uvod

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament na drugi obravnavi. Mnenje Komisije o 53 spremembah, ki jih je sprejel Parlament, je podano spodaj.

2. Ozadje

Predlog Komisije COM(2003) 418 konč. je bil Evropskemu parlamentu in Svetu predložen 14. julija 2003 v skladu s postopkom soodločanja iz člena 251 Pogodbe o ustanovitvi Evropske skupnosti (PES).

Pravna podlaga predloga je člen 95 PES.

Evropski ekonomsko-socialni odbor je podal svoje mnenje 28. januarja 2004 [1].

Evropski parlament je podal svoje mnenje na prvi obravnavi 11. februarja 2004 [2].

V skladu z določbami tretjega pododstavka člena 251(2) PES je Svet 11. decembra 2006 soglasno sprejel svoje skupno stališče [3]. Komisija je 12. decembra 2006 podala svoje mnenje o skupnem stališču.

Evropski parlament je podal svoje mnenje ob drugi obravnavi 10. maja 2007.

3. Namen predloga

Od leta 1970 je okvirna direktiva 70/156/EGS o približevanju zakonodaje držav članic o homologaciji motornih in priklopnih vozil glavni pravni instrument Evropske komisije za izvajanje enotnega trga v sektorju motornih vozil.

Ta predlog direktive pomeni celovito prenovo Direktive 70/156/EGS, njegov cilj pa je razširiti načelo homologacije Skupnosti na gospodarska vozila. Obsega tudi nove določbe za lažji dostop MSP na notranji trg.

Poleg tega obsega pravne spremembe, katerih cilj je učinkovitejši razvoj zakonodaje Skupnosti in določb, ki bodo ob upoštevanju razvoja ustrezne zakonodaje na mednarodni ravni omogočile bolje zajeti vprašanje nadgradnje tehničnih določb, ki veljajo za motorna vozila.

4. Mnenje Komisije o spremembah, ki jih predlaga Evropski parlament

Na plenarni seji 10. maja 2007 je Evropski parlament sprejel 53 od 62 sprememb, ki so bile predložene v glasovanje. Vse sprejete spremembe so rezultat medinstitucionalnih stikov, katerih cilj je bil doseči sporazum ob drugem branju.

Prva skupina sprememb se nanaša na člen 31 o „kritičnih delih“[4]. Njihov cilj je bolje upoštevati interese proizvajalcev rezervnih delov, ki oskrbujejo poprodajni trg. Poleg tega se je izboljšala jasnost nekaterih točk tega člena.

Druga skupina sprememb[5] omogoča proizvajalcem, specializiranim za predelavo vozil za invalide, homologacijo po poenostavljenem postopku po vzoru tipske homologacije.

Tretja skupina[6] se nanaša na zakonodajne vidike postopka „komitologije“ s pravico do pregleda, zaradi katerih je bilo treba v skladu z najnovejšo formulacijo, ki jo uporabljajo institucije, prilagoditi besedilo zadevnih členov.

Četrta skupina sprememb[7] se nanaša na navajanje mednarodnih predpisov, ki se je uskladilo po priporočilih delovne skupine na visoki ravni v okviru pobude „CARS 21“.

Peta skupina sprememb[8] se nanaša na prilagoditve, potrebne zaradi pristopa Bolgarije in Romunije k Evropski uniji.

Šesta skupina sprememb[9] se nanaša na prehodne določbe, katerih cilj je omogočiti, da se proizvajalci avtobusov postopoma prilagodijo novim postopkom, ki jih uvaja predlagana direktiva, ne da bi bila s tem ogrožena cestna varnost.

Druge spremembe[10] so redakcijske narave. Tako sprememba št. 6 vzpostavlja povezavo med zakonodajama Euro 5 in Euro 6. Sprememba št. 10 pojasnjuje, da ni prekrivanja med okvirno in „strojno“ direktivo. Sprememba št. 28 pojasnjuje, da se lahko tehnične prilagoditve vidikov, ki jih obravnava okvirna direktiva, izvedejo z uredbo ES. Cilj spremembe št. 31 je omogočiti tipsko homologacijo za kateri koli vir energije, ki se uporabi za pogon vozila. Sprememba št. 36 omogoča boljšo opredelitev konceptov zadrževalnih sistemov za odrasle in otroke. Cilj spremembe št. 37 je besedilo uskladiti z resolucijo, ki jo je pred kratkim sprejela delovna skupina 29 Gospodarske komisije združenih narodov za Evropo. Spremembi št. 11 in 16 sta popravka.

Komisija sprejme vseh 53 sprememb Evropskega parlamenta.

5. Sklep

V skladu s členom 250(2) Pogodbe ES Komisija spremeni svoj predlog, kot je navedeno zgoraj.

[1] UL C 108, 30.4.2004, str. 29.

[2] UL C 97E, 22.4.2004, str. 370.

[3] UL C 64E, 20.3.2007, str. 1.

[4] Spremembe št. 17, 22−24, 32, 46−48, 50 in 55.

[5] Spremembe št. 7, 12, 33−35, 42 in 43.

[6] Spremembe št. 2, 8, 13−15, 49, 51−54 in 56−62.

[7] Spremembe št. 3, 9 in 25.

[8] Spremembe št. 38−41.

[9] Spremembe št. 1, 30, 44 in 45.

[10] Spremembe št. 6, 10, 11, 16, 28, 31, 36 in 37.